| Medaljeoversikt |
| --- |
| Konkurrerte for Tysklands flagg Tyskland |
|  i skihopping: |
| Skihopping Junior-VM |
| Gull | Park City 2017 | Lag |
| Gull | Almaty 2015 | Lag |
| Bronse | Liberec 2013 | Lag |

**Pauline Heßler** (født 13. september 1998 i Neuhaus am Rennweg) er en tysk skihopper som representerer WSV 08 Lauscha. Hun deltok i skihopping under Vinter-OL 2022, der hun kom på 24.-plass i normalbakkerennet. Hun har gull i laghopp fra Junior-VM på ski 2015 og Junior-VM på ski 2017.

Idrettskarriere
---------------

### Tidlige sesonger

Heßler kom på tiendeplass i det tyske mesterskapet i skihopp allerede i 2010, og hun debuterte i Kontinentalcupen i skihopping i august 2010, med en 55.-plass. Hun deltok i FIS Ladies Cup 2010/11, og kom der på 12.-plass i klassen *schüler* (jenter født 1996 og yngre), og hun deltok i FIS Ladies Cup 2011/12, der hun kom på åttendeplass i denne klassen. Under det tyske mesterskapet i skihopping 2011 kom hun på niendeplass, og hun vant skihopp under OPA Games 2012 (Nordische Skispiele der OPA), som er en årlig turnering i U16- og U18-klassene, for utøvere i Andorra, Tyskland, Frankrike, Italia, Liechtenstein, Østerrike, Slovenia, Spania, Sveits og Tsjekkia.

### Sesongen 2012/13

Hun kom på sjuendeplass i det tyske mesterskapet i 2012, og debuterte i FIS-cupen i skihopping i juli 2012 med en 15.-plass i Villach. Hun fikk mange topp 10-plasseringer i Alpen cup i skihopping 2012/13, og endte på delt niendeplass totalt med 300 poeng. Under Junior-VM på ski 2013 kom hun på 14.-plass i normalbakkerennet, og hun deltok på det tyske laget som fikk bronse i laghopp. I Kontinentalcupen i skihopping 2012/13 (sommer og vinter) kom hun på femteplass totalt med 160 poeng.

### Sesongen 2013/14

Hun deltok i Summer Grand Prix i 2013, der hun fikk en 41.-plass, og hun deltok i to kontinentalcuprenn på Lillehammer i september, der hun fikk en sjuendeplass som beste plassering. Men, hun falt på trening før 2013/14 startet, og rev av det ene korsbåndet, og mistet dermed denne sesongen.

### Sesongen 2014/15

Den 28. september 2014 vant hun sitt første Alpen cup-renn, i Tschagguns i Østerrike, og hun kom på ellevteplass totalt i Alpen cup i skihopping 2014/15. Hun debuterte i verdenscupen den 5. desember 2014 på Lillehammer, og kom der på 23.-plass.

Hun sanket til sammen 11 verdenscuppoeng denne sesongen, og endte på 41.-plass i Verdenscupen i skihopping 2014/15. Under Junior-VM på ski 2015 kom hun på åttendeplass individuelt, og Tyskland fikk gull i lagkonkurransen, der Heßler deltok sammen med Henriette Kraus, Anna Rupprecht og Gianina Ernst.

### Sesongen 2015/16

Heßler deltok i både Alpen cup, kontinentalcupen og verdenscupen denne sesongen. I Alpen cup i skihopping 2015/16 endte hun på tiendeplass med 270 poeng, i Kontinentalcupen i skihopping 2015/16 kom hun på ellevteplass med 125 poeng og i Verdenscupen i skihopping 2015/16 kom hun på 36.-plass med 40 poeng.

Under Junior-VM på ski 2016 kom hun på 19.-plass i normalbakkerennet.

### Sesongen 2016/17

Hun deltok i bare to av rennene i Alpencup i skihopping 2016/17, og endte på 16.-plass totalt. Hun fikk to tredjeplasser i Kontinentalcupen i skihopping 2016/17, og endte der på fjerdeplass med 190 poeng totalt. I Verdenscupen i skihopping 2016/17 fikk hun 28 poeng, som holdt til 43.-plass. 

Under Junior-VM på ski 2017 fikk hun på nytt laggull i lagkonkurransen, og hun endte på tiendeplass individuelt.

### Sesongen 2017/18

Heßler trakk seg fra videre konkurranser etter verdenscuprennene i februar 2017, men familien oppmuntret henne til å fortsette som skihopper. Hennes første hopprenn etter denne pausen var et FIS-renn i Tyskland i februar 2018. Hun deltok i to renn i Kontinentalcupen i skihopping 2017/18, der hun kom på 22.-plass sammenlagt, og hun deltok i ett renn i Verdenscupen i skihopping 2017/18, uten å få verdenscuppoeng.

### Sesongen 2018/19

Det tyske mesterskapet i skihopping 2018 ble arrangert i juli 2018, og kom fikk der gull i lagkonkurransen, sammen med Juliane Seyfarth. Individuelt kom hun på fjerdeplass i normalbakkerennet.

Hun kom på 13.-plass sammenlagt i Summer Grand Prix 2018, og hun deltok i mange renn i verdenscupen, der hun fikk en 22.-plass i Rasnov som beste resultat. Hun fikk til sammen 36 poeng i verdenscupen, og endte på 38.-plass i Verdenscupen i skihopping 2018/19.

### Sesongen 2019/20

I oktober 2019 kom hun på sjuendeplass i normalbakkerennet under det tyske mesterskapet i skihopping. Hun vant ett av rennene i Kontinentalcupen i skihopping 2019/20, og endte på femteplass sammenlagt med 299 poeng. Hun fikk ingen poeng i verdenscupen denne sesongen.

### Sesongen 2020/21

Heßler deltok i kun ett renn i Summer Grand Prix 2020, der hun fikk en 17.-plass i rennet i Frenstat i Tsjekkia. Hun fikk en andreplass i kontinentalcuphopprennet i Brotterode, og kom på sjetteplass sammenlagt i Kontinentalcupen i skihopping 2020/21, med 81 poeng. I Verdenscupen i skihopping 2020/21 kom hun på 44.-plass med 8 poeng.

### Sesongen 2021/22

Under Vinter-OL 2022 kom hun på 24.-plass i normalbakkerennet.

Resultatoversikt
----------------

### Verdenscupen

| Sesong | Plass | Poeng |
| --- | --- | --- |
| 2014/15 | 41. | 11 |
| 2015/16 | 36. | 40 |
| 2016/17 | 43. | 28 |
| 2018/19 | 38. | 36 |
| 2020/21 | 44. | 8 |

### Kontinentalcupen

| Sesong | Plass | Poeng |
| --- | --- | --- |
| 2012/13 | 5. | 160 |
| 2015/16 | 11. | 125 |
| 2016/17 | 4. | 190 |
| 2017/18 | 22. | 95 |
| 2018/19 | 14. | 160 |
| 2019/20 | 5. | 299 |
| 2020/21 | 6. | 81 |

Referanser
----------

1. ↑  Förderkreis Nordische Kombination Bundesstützpunkt Klingenthal e.V. - *Ladiescup 2010/2011*
2. ↑  Förderkreis Nordische Kombination Bundesstützpunkt Klingenthal e.V. - *Ladiescup 2011/2012*, besøkt 6. februar 2022.
3. ↑  Weltcup-B.org - *OPA Games 2012 - Ski Jumping Ladies*, besøkt 6. februar 2022.
4. ↑  Skokinarciarskie.pl - *Alpen Cup kobiet 2012/2013*, besøkt 6. februar 2022.
5. ↑  FIS - *Cup standings - Ski jumping continental cup 2013*, besøkt 6. februar 2022.
6. ↑  Skispringen.com - *Pauline Heßler mit Kreuzbandriss*, besøkt 6. februar 2022.
7. ↑  Skokinarciarskie.pl - *Alpen Cup kobiet 2014/2015*, besøkt 6. februar 2022.
8. 1 2  FIS - *Pauline Hessler - Results 2015*, besøkt 6. februar 2022.
9. ↑  FIS - *Cup standings - World cup 2015*, besøkt 6. februar 2022.
10. ↑  Skokinarciarskie.pl - *Alpen Cup kobiet 2015/2016*, besøkt 6. februar 2022.
11. ↑  FIS - *Cup standing - Continental cup 2016*, besøkt 6. februar 2022.
12. ↑  FIS - *Pauline Hessler - Results 2016*, besøkt 6. februar 2022.
13. ↑  Skokinarciarskie.pl - *Alpen Cup kobiet 2016/2017*, besøkt 6. februar 2022.
14. ↑  FIS - *Pauline Hessler - Results 2017*, besøkt 6. februar 2022.
15. ↑  FIS - *Cup standings - Ski jumping continental cup 2018*, besøkt 6. februar 2022.
16. ↑  FIS - Pauline Hessler - Results 2018, besøkt 6. februar 2022.
17. ↑  FIS - Pauline Hessler - Results 2019, besøkt 6. februar 2022.
18. ↑  FIS - *Cup standings - World cup 2016*, besøkt 7. februar 2022.
19. ↑  FIS - *Cup standings - Ski jumping continental cup 2020*, besøkt 6. februar 2022.
20. ↑  FIS - Pauline Hessler - Results 2020, besøkt 6. februar 2022.
21. ↑  FIS - *Cup standings - Ski jumping continental cup 2021*, besøkt 6. februar 2022.
22. ↑  FIS - *Cup standings - World cup 2021*, besøkt 7. februar 2022.
23. ↑  Olympics.com - *Women's Normal Hill Individual Final Round Results* Arkivert 6. februar 2022 hos Wayback Machine. besøkt 5. februar 2022.

Eksterne lenker
---------------

* (en) Pauline Heßler – Olympedia Rediger på Wikidata

* (en) Pauline Heßler – FIS (skihopping) Rediger på Wikidata

* (pl) Pauline Heßler – skijumping.pl Rediger på Wikidata
* (en) Profil hos Vinter-OL 2022 Arkivert 6. februar 2022 hos Wayback Machine.

* Pauline Heßler på Facebook Rediger på Wikidata

* Pauline Heßler på Instagram Rediger på Wikidata